b'\n_START_ARTICLE_\nConservatori Municipal de M\xc3\xbasica Jos\xc3\xa9 Iturbi\n_START_SECTION_\nHist\xc3\xb2ria\n_START_PARAGRAPH_\nLes Escoles Municipals de M\xc3\xbasica es creen a Val\xc3\xa8ncia el 1869 per a cobrir una necessitat popular, l\'educaci\xc3\xb3 musical entre la poblaci\xc3\xb3 local, promoguent la creaci\xc3\xb3 d\'un cos de professors de m\xc3\xbasica que fins aleshores impartien classes als seus domicilis particulars. En un primer moment es crearen dues seccions diferenciades per a nens i nenes, la primera dirigida pel mestre Manuel Penella i la segona per Consuelo del Rey. El 1896 se n\'ampli\xc3\xa0 el nombre fins a set: quatre per a xiquetes i tres per a xiquets. _NEWLINE_Posteriorment, amb la creaci\xc3\xb3 del Conservatori de M\xc3\xbasica l\'any 1879, els professors de les Escoles Municipals de M\xc3\xbasica van passar a realitzar les tasques docents als col\xc2\xb7legis p\xc3\xbablics nacionals i municipals de la ciutat._NEWLINE_En 1979 es crea com a centre no oficial reconegut d\'ensenyament musical de grau elemental l\'Escola Municipal de M\xc3\xbasica de Val\xc3\xa8ncia, sota la direcci\xc3\xb3 d\'en Jos\xc3\xa9 Roca Coll. Posteriorment, despr\xc3\xa9s de l\'\xc3\xa8xit obtingut en aquest projecte m\xc3\xbasico-cultural de l\'ajuntament, el propi mestre Roca va proposar que el centre es batejara amb el nom de l\'il\xc2\xb7lustre pianista valenci\xc3\xa0 Jos\xc3\xa9 Iturbi, i aix\xc3\xad, en el curs acad\xc3\xa8mic 1979-80 es converteix en l\'Escola Municipal de M\xc3\xbasica "Jos\xc3\xa9 Iturbi" de Val\xc3\xa8ncia._NEWLINE_Durant el curs 1986/1987 es transforma l\'Escola Municipal "Jos\xc3\xa9 Iturbi" en Conservatori de m\xc3\xbasica (Decret 104/1986 de 30 de juliol del Govern Valenci\xc3\xa0), i l\'any 1985, sent director en Josep Climent, va passar a ser Conservatori professional (Decret 207/1992 de 23 de novembre del Govern Valenci\xc3\xa0), la qual cosa suposa poder oferir tamb\xc3\xa9 estudis musicals de grau mitj\xc3\xa0 o professional._NEWLINE_Des de 1993 fins 2014 ha estat director del centre en Salvador Chuli\xc3\xa0 Hern\xc3\xa1ndez, qui en els darrers anys ha estat acusat de favoritisme en la contractaci\xc3\xb3 de personal. Des de 2014 ho \xc3\xa9s Sergio Sapena Mart\xc3\xadnez\n_START_SECTION_\nFormaci\xc3\xb3 musical\n_START_PARAGRAPH_\nAl Conservatori Municipal de M\xc3\xbasica "Jos\xc3\xa9 Iturbi" s\'imparteixen les assignatures corresponents als distints graus de l\'ensenyament musical (grau elemental i grau professional) i les especialitats en diversos instruments (com cant, piano, clarinet, dol\xc3\xa7aina, fagot, sax\xc3\xb2fon, flauta travessera i de bec, obo\xc3\xa8, tromb\xc3\xb3, trompeta, trompa, tuba, percussi\xc3\xb3, viol\xc3\xad, viola, violoncel, contrabaix i guitarra)._NEWLINE_El conservatori compta amb diverses agrupacion musicals com la banda simf\xc3\xb2nica, orquestra simf\xc3\xb2nica o els cors infantil i mixt. Destacar l\'orquestra de percussi\xc3\xb3 Percujove.'